A **absolución** é unha práctica relixiosa propia de varias igrexas cristiás pola que se libera ó home do pecado.

Catolicismo
-----------

Símbolo da absolución despois da confesión
A absolución é parte integral do sacramento da penitencia: o penitente ten que facer acto de contrición, confesarse e ter propósito de emenda. O sacerdote que lle dea a absolución tivo que ser ordenado validamente e ter a xurisdición, concedida pola autoridade eclesiástica competente, sobre o penitente. A absolución xeral tan só se pode outorgar en casos de emerxencia extrema con perigo de morte inmediata e de sobreviviren os penitentes teñen que realizar unha confesión normal axiña como poidan.

Ortodoxia
---------

A absolución forma parte do sacramento da penitencia pero é unha invocación do sacerdote para que Deus lle conceda o perdón dos pecados.

Anglicanismo
------------

A absolución usualmente ten lugar despois da Confesión Xeral durante a Eucaristía e é un compoñente do sacramento da confesión. Polo tanto só pode ser realizada por un sacerdote ou un bispo.

Luteranismo
-----------

*Artigo principal**:* Confesión nas comunidades luteranas.
Os luteranos practican a "confesión e absolución" de dúas formas. Eles ven nos versículos de Sant 5:16 e Xn 20:23 a evidencia bíblica da confesión. A primeira forma da absolución incorpórase ó comezo do servizo divino, de xeito similar á tradición anglicana. A congregación confesa en silencio os seus pecados, recita o *confiteor*, e recibe a absolución polo pastor.

A segunda forma coñécese como "Santa Absolución", e se fai privadamente co pastor. O penitente confesa os seus pecados e fai un acto de contrición, e o pastor pronuncia entón a fórmula de absolución.

Na *Confesión de Augsburgo*, que contén os principios básicos do luteranismo, ensínase que:

> 
> 
> **Artigo 11 - Da confesión**  
> Da confesión ensínase que se debe conservar a absolución particular, sen a deixar caer en desuso na igrexa, malia non ser necesario enumerar todas as faltas e pecados, xa que iso non é posible.
> Confesión de Augsburgo (tradución: Wikipedia)
> 

Malia a insistencia en conservala, as igrexas luteranas movéronse cara ás absolucións comunitarias, e a práctica da confesión privada ten caído en desuso na maioría das igrexas, con algunhas excepcións, como por exemplo a Igrexa Luterana-Sínodo de Missouri

Notas
-----

1. ↑  SEPT (ed.). *A Biblia*. **16** Así que confesádevos mutuamente os vosos pecados e rezade uns polos outros para que teñades saúde. Moito pode a oración teimosa do xusto.
2. ↑  SEPT (ed.). *A Biblia*. **23** a quen lles perdoéde-los pecados, quedaranlles perdoados; a quen llelos reteñades, quedaranlles retidos.
3. ↑  Roy Beutel (2014). Xlibris Corporation, ed. *Praying Luther's Small Catechism: A Devotional Aid*. pp. 50–52. ISBN 9781499021578.
4. ↑  Annemarie S. Kidder. Liturgical Press, ed. *Making Confession, Hearing Confession*. p. 227. ISBN 9780814657294.
5. ↑  Lutero, Martiño. Editora Sinodal, ed. *CONFISSÃO DE AUGSBURGO — Edição Comemorativa 1530-2005* (en portugués). p. 15. ISBN 9788523307752.
6. ↑  Theodore Gerhardt Tappert (edición) (1959). Fortress Press, ed. *The Book of Concord: The Confessions of the Evangelical Lutheran Church*. p. 34. ISBN 9781451418941.
7. ↑  Jennifer Phillips (edición) (2010). Church Publishing, Inc. ed. *Ambassadors for God: Envisioning Reconciliation Rites for the 21st Century*. p. 41. ISBN 9780898698480.
8. ↑  Lutheran Church - Missouri Synod. "Confession and Absolution". Arquivado dende o orixinal o 11 de setembro de 2014. Consultado o 15 de setembro de 2014.

|  |  |
| --- | --- |
| Control de autoridades | 
* Wd: Q164361
* AAT: 300264303
* BNCHL: 000000032
* EBID: ID
* GND: 4141121-3
* LCCN: sh85000240

 |